കൃഷി നശിപ്പിക്കുന്ന കാട്ടുപന്നികളെ കൊല്ലുന്നതിന് ഉപാധികളോടെ അനുമതി താമരശേരി: കാട്ടില് നിന്നു നാട്ടിലേക്കിറങ്ങി മനുഷ്യരുടെ ജീവനും സ്വത്തിനും കൃഷിക്കും നാശം വരുത്തുന്ന കാട്ടുപന്നികളെ ഉപാധികളോടെ കൊല്ലുന്നതിനു കട്ടിപ്പാറയിലെ കര്ഷകര്ക്കു വനം വകുപ്പിന്റെ അനുമതിയായി. കട്ടിപ്പാറ സംയുക്ത കര്ഷകകൂട്ടായ്മ ഭാരാവാഹികളായ കെ.വി.സെബാസ്റ്റ്യന്, രാജു ജോണ് തുരുത്തിപ്പള്ളി എന്നിവര് താമരശേരി റേഞ്ച് ഫോറസ്റ്റ് ഓഫീസര്ക്കു നല്കിയ അപേക്ഷ പ്രകാരം കട്ടിപ്പാറ ഗ്രാമ പഞ്ചായത്തിലെ 21 കര്ഷകര്ക്കാണ് കാട്ടുപന്നിയെ നശിപ്പിക്കുന്നതിന് അനുമതി ലഭിച്ചത്. റേഞ്ച് ഫോറസ്റ്റ് ഓഫീസര് എം.കെ. രാജീവ്കുമാറാണ് അനുമതി നല്കിയത്. കാട്ടുപന്നിയെ കൊന്നാല് ഉടന് തന്നെ ബന്ധപ്പെട്ട റേഞ്ച് ഫോറസ്റ്റ് ഓഫീസറെ വിവരം അറിയിക്കണം. മുലയൂട്ടുന്ന കാട്ടു പന്നികളെ കൊല്ലുന്നതു കഴിവതും ഒഴിവാക്കണം. കാട്ടിനുള്ളില് വച്ചു കാട്ടുപന്നികളെ കൊല്ലാന് പാടില്ല. കാട്ടുപന്നികളെ കൊല്ലുന്നതുമായി ബന്ധപ്പെട്ട് ജീവനോ സ്വത്തിനോ സംഭവിക്കുന്ന അപായങ്ങള്ക്കും നാശനഷ്ടങ്ങള്ക്കും കൊല്ലാന് ശ്രമിക്കുന്ന ആള് മാത്രമായിരിക്കും ഉത്തരവാദി. കാട്ടുപന്നികളെ കൊല്ലാന് വിഷ പ്രയോഗം, സ്ഫോടക വസ്തു പ്രയോഗം, വൈദ്യുതി ഷോക്കേല്പ്പിക്കല് എന്നീ മാര്ഗങ്ങള് പാടില്ല. കൂടാതെ വനത്തിന്റെ രണ്ടു കിലോമീറ്റര് ചുറ്റളവിലുള്ള സ്ഥലത്തിനകത്തു പന്നികളെ കൊല്ലുവാന് കുരുക്കിടാന് പാടില്ല എന്നീ അഞ്ച് ഉപാധികളോടെയാണ് അനുമതി നല്കിയത്. അനുമതി ശാശ്വത പരിഹാരമല്ലെന്ന് കര്ഷകര് താമരശേരി: ഉപാധികളോടെ കാട്ടുപന്നികളെ കൊല്ലുന്നതിനു ഇപ്പോള് ലഭിച്ചിരിക്കുന്ന ഉത്തരവ് കര്ഷകര്ക്കു നേരിയ ആശ്വാസം നല്കുമെങ്കിലും ശാശ്വത പരിഹാരമാകുന്നില്ലെന്നു കര്ഷകര്. 2021 ജൂലൈ 23ന് കേരള ഹൈക്കോടതിയില് ഹര്ജി നല്കിയ കോഴിക്കോട് ജില്ലയിലെ ആറു കര്ഷകര്ക്കു കാട്ടു പന്നിയെ നശിപ്പിക്കുന്നതിനു അനുമതി ലഭിച്ചിരുന്നു. കാട്ടില് നിന്നു നാട്ടില് ഇറങ്ങി കൃഷി നശിപ്പിക്കുന്ന കാട്ടുപന്നികളെ ക്ഷുദ്ര ജീവി പട്ടികയില് പെടുത്തി ഉപാധികളില്ലാതെ കൊല്ലുന്നതിനുള്ള അനുമതി ലഭിക്കണമെന്നാണ് കര്ഷക സംഘടനകള് ആവശ്യപ്പെടുന്നത്. കൊല്ലുന്ന കാട്ടുപന്നികളെ പരസ്യമായി ലേലം ചെയ്ത് കൊടുക്കണമെന്നും ലേലത്തില് ലഭിക്കുന്ന തുക കൃഷി നാശത്തിന് നഷ്ട പരിഹാരം നല്കുന്നതിനു വിനിയോഗിക്കണമെന്നുമാണ് കര്ഷക സംഘടനകളുടെ ആവശ്യം. വനത്തില് നിന്നു രണ്ടു കിലോമീറ്റര് ചുറ്റളവില് പന്നികളെ കൊല്ലുവാന് കുരുക്കിടാന് പാടില്ലെന്ന ഉപാധി അംഗീകരിക്കാനാകില്ല. കട്ടിപ്പാറയിലെ ഭൂപ്രദേശം എറെയും രണ്ടു കിലോമീറ്റര് ചുറ്റളവിലാണുള്ളത്. കാട്ടുപന്നികളെ വെടിവച്ചു മാത്രം കൊല്ലുന്നതിനു ലൈസന്സുള്ള തോക്കുകളില്ല. കെണിയില് കുടുക്കി കൊല്ലുകയെന്നതാണു പ്രായോഗികമായുള്ളത്. അതിനുള്ള അനുമതിയാണു ലഭിക്കേണ്ടന്നും കര്ഷകര് പറയുന്നു.